Lars Anders Myhre

Lars Anders Myhre (født 5. juli 1942 i Kopervik) er en norsk fagforeningsmann og lokalpolitiker for Arbeiderpartiet. Han har vært en framtredende fagforeningsmann i olje- og gassektoren i Norge og har også hatt tillitsverv internasjonalt.John Økland: «Så hatten passer» , offshore.no, 28. august 2009, besøkt 25. oktober 2009.En bauta i norsk fagbevegelse fyller 80 år - styrke.no 5. juli 2022

Myhre ble politisk aktiv alt som ung og ble 15 år gammel leder av Kopervik og Stangeland AUF. Senere ble han leder i Bergen Arbeidersamfunn og innvalgt i formannskapet i Bergen. Myhre studerte rettsvitenskap og matematikk ved Universitetet i Bergen og arbeidet deretter noen år i videregående skole før han tok hovedfag i marin geologi.

Myhre begynte deretter i oljebransjen. Han arbeidet først for Kontinentalsokkelkontoret i Norges Teknisk-Naturvitenskapelige Forskningsråd, der han blant annet studerte mulighetene for ilandføring av olje fra Ekofiskfeltet til Norge. Han begynte så i Oljedirektoratet. Senere ble Myhre sentral i etableringen av Norsk Olje- og Petrokjemisk Fagforbund (NOPEF). Han var forbundets leder fra stiftelsen i 1977 til 2000.«Dannelsen av NOPEF» , Kulturminne Ekofisk, Norsk Oljemuseum, besøkt 25. oktober 2009. Myhre har også hatt verv i Den internasjonale føderasjonen av kjemi-, energi- og gruvearbeidere (ICEM) og har vært aktiv i Den internasjonale arbeidsorganisasjonen (ILO). 

Som arbeiderpartipolitiker har Myhre vært kommunestyrerepresentant i Bergen og Stavanger og i Hordaland fylkesting.

Myhre ble i 2009 utnevnt til ridder av 1. klasse av St. Olavs Orden «for samfunnsnyttig virke.» Ifølge kunngjøringen la kongen i beslutningen om tildeling «vesentlig vekt på Myhres innsats innen norsk fagbevegelse og særlig innen olje- og petrokjemisektoren».Utnevnelse til St. Olavs Orden, kongehuset.no, besøkt 25. oktober 2009S t. Olavs Orden til Lars Anders Myhre - Fri Fagbevegelse 29. okt. 2009 

 Referanser 

Kategori:Fødsler i 1942
Kategori:Norske geologer
Kategori:Norske fagforeningspersoner
Kategori:Lokalpolitikere i Bergen
Kategori:Lokalpolitikere i Stavanger
Kategori:Ap-politikere i Hordaland
Kategori:Ap-politikere i Rogaland
Kategori:Tillitsvalgte i AUF
Kategori:Riddere av 1. klasse av St. Olavs Orden
Kategori:Personer fra Karmøy kommune